Author: janculova
Company: Urad vlady

Predkladacia správa

Materiál s názvom „Informácia o činnosti Rady vlády SR pre národnostné menšiny a etnické skupiny za obdobie rokov 2006 - 2010 a o zámeroch jej činnosti na ďalšie obdobie“ sa predkladá na rokovanie vlády SR na základe vlastnej iniciatívy s cieľom poukázať na formy spolupráce vlády SR so združeniami, zväzmi a spolkami rozvíjajúcimi kultúru národnostných menšín a etnických skupín; formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a občianskymi združeniami národnostných menšín a etnických skupín.

Rady vlády SR pre národnostné menšiny a etnické skupiny (ďalej len „Rada“) je poradným a koordinačným orgánom vlády SR pre oblasť národnostnej politiky a pre oblasť implementácie Európskej charty regionálnych alebo menšinových jazykov v zmysle čl. 7 ods. 4 charty. Rada koordinuje úlohy, ktoré vyplývajú smerom k príslušníkom národnostných menšín a etnických skupín z Ústavy SR, z medzinárodných zmlúv, ktorými je Slovenská republika viazaná a z iných všeobecne záväzných právnych predpisov a spolupracuje pri ich realizácii najmä s ministerstvami a inými ústrednými orgánmi štátnej správy, orgánmi územnej samosprávy, mimovládnymi organizáciami pôsobiacimi v oblasti ľudských práv, vedeckými pracoviskami a akademickými inštitúciami.

Vláda SR zriadila Radu  a schválila jej štatút uznesením č. 292/1999 zo dňa 14. apríla 1999. K zmene štatútu a novému zloženiu Rady došlo uznesením vlády SR č. 419/2000 zo dňa 7. júna 2000. Personálne obsadenie Rady bolo schválené uznesením vlády SR č. 390/2003 z 21. mája 2003 a uznesením vlády SR č. 410/2005 z 31. mája 2005. Súčasné personálne obsadenie Rady bolo schválené uznesením vlády SR č. 830/2007 z 3. októbra 2007 a uznesením vlády SR č. 91/2010 z 3. februára 2010. 

Materiál poukazuje na potrebu zachovania kontinuity existencie Rady, posilnenia jej postavenia ako dôležitého poradného a koordinačného orgánu vlády SR pre oblasť národnostnej politiky a zintenzívnenia spolupráce štátnej správy s občianskymi združeniami národnostných menšín a etnických skupín, vedeckými pracoviskami a občanmi.

Predkladaný materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.  
	
Tento materiál bol predmetom pripomienkového konania členov Rady.